JCh–2018 saralashi. Eron – O‘zbekiston uchrashuvi prevyusi

Osiyo mintaqasidan JCh–2018 turniriga saralash bosqichi A guruhi, 8-turida O‘zbekiston terma jamoasi safarda Eron futbolchilariga qarshi bahs yuritadi. Bellashuv 12 iyun, dushanba kuni Tehron shahridagi “Ozodi” stadionida bo‘lib o‘tadi. O‘yin Toshkent vatqi bilan 21:45 da boshlanadi.
O‘FF matbuot xizmati jamoalar o‘rtasidagi o‘zaro o‘yinlar statistikasi, tarkibdagi yo‘qotishlar va bo‘lajak o‘yinga oid boshqa ma'lumotlarni taqdim qildi.
O‘zaro uchrashuvlar
O‘zbekiston va Eron shu kungacha 7 marta o‘zaro to‘qnash kelgan. Forslar 5 o‘yinda g‘alaba qozongan bo‘lsa, bitta uchrashuvda O‘zbekiston milliy terma jamoasi zafar quchgan. Yana bir o‘yinda murosa ko‘chasi tanlangan. O‘zbekiston milliy terma jamoasining Eronga qarshi yagona g‘alabasi 2012 yili Tehronda qayd etilgan.
Jamoalar o‘rtasidagi barcha o‘yinlar natijasi
14.12.1998          O‘zbekiston – Eron 0:4  |  Osiyo o‘yinlari 1/4 final
11.07.2007          Eron – O‘zbekiston 2:1  |  Osiyo Kubogi, guruh bosqichi
05.09.2009          O‘zbekiston – Eron 0:0  |  O‘rtoqlik o‘yini
03.06.2012          O‘zbekiston – Eron 0:1  |  JCh–2014 saralashi
14.11.2012          Eron – O‘zbekiston 0:1  |  JCh–2014 saralashi
11.06.2015          O‘zbekiston – Eron 0:1  |  O‘rtoqlik o‘yini
06.10.2016          O‘zbekiston – Eron 0:1  |  JCh–2018 saralashi
Bo‘lajak o‘yinga tayyorgarlik
O‘zbekiston milliy terma jamoasi Eronga qarshi o‘yin oldidan 6 iyun kuni Toshkentda Tailand termasi bilan kuch sinashdi. Temurxo‘ja Abduxoliqov va Sardor Rashidovning gollari O‘zbekistonga 2:0 hisobidagi g‘alabani olib keldi.

Eron termasi 4 iyun kuni Podgoritsa shahrida Chernogoriya futbolchilariga qarshi bahs olib bordi. Sardor O‘zmunning dubli Karlush Keyrush jamoasiga 2:1 hisobidagi g‘alabani keltirdi.
Yo‘qotishlar
O‘zbekiston terma jamoasi safida bir qator yo‘qotishlar mavjud. Jumladan, Vitaliy Denisov, Islom To‘xtaxo‘jayev, Aleksandr Merzlyakov kabi futbolchilar Tailand va Eronga qarshi o‘yinlarda maydonga tushmasligi ancha oldin ma'lum bo‘lgan edi.

Keyinroq shifokorlar tavsiyasiga ko‘ra Odil Hamrobekov milliy terma jamoa lagerini tark etib, “Nasaf” ixtiyoriga yuborildi. Tailand bilan o‘yinda jarohat olgan Marat Bikmayev va klubda oyog‘ini shikastlagan Davron Hoshimov ham Eronga bormasligi ma'lum bo‘ldi.

Eron terma jamoasi safida yo‘qotishlar yo‘q. O‘zbekiston bilan o‘yinga jalb qilingan futbolchilardan hech biri jarohat olmagan yoki ma'lum sabablarga ko‘ra lagerni tark etmagan. 
FIFA reytingidagi o‘rni
1 iyun kuni Xalqaro futbol federatsiyasi (FIFA)ning yangilangan reytingni e'lon qilingan edi. Unga ko‘ra, O‘zbekiston terma jamoasi 582 ochko bilan 62-o‘rinni egalladi. Hisobida 829 ochko bo‘lgan Eron jahon reytingida 30-pog‘onadan joy oldi. OFKga a'zo mamlakat terma jamoalari o‘rtasida forslar birinchi, O‘zbekiston oltinchi o‘rinda bormoqda.

Uchrashuv hakamlari
Eron – O‘zbekiston uchrashuviga ummonlik FIFA referisi Ahmad Abu Bakar Said al-Kaf mazkur bosh hakam etib tayinlandi. Unga qanotlarda hamyurtlari Hamid Sulaymoy Marhun al-Mahayi hamda Abu Bakar Salim Mahad al-Amri yordam beradi. Umar Muborak Mazarua al-Yoqubiy zaxira hakami sifatida ishlaydi.

Hakamlar ishiga malayziyalik Muhammad Solih Subhiddin baho beradi. Uchrashuv komissari etib yaponiyalik Kaise Tomoxiro tayinlandi. Xavfsizlik bo‘yicha ofitser – Tara Singh (Malayziya).
Guruhdagi vaziyat
JCh–2018 turniriga saralash bosqichi A guruhi 7-turidan keyin vaziyat quyidagicha: Eron 17 ochko bilan peshqadam, Janubiy Koreya 13 ochko, O‘zbekiston 12 ochko bilan mos ravishda 2–3 o‘rinlarni egallab turibdi. Guruhdagi 4–6 o‘rinlarni esa tegishli ravishda Suriya (8 ochko), Xitoy (5 ochko) va Qatar (4 ochko) egallagan.
A guruhi 8-turning qolgan o‘yinlari
Saralash bosqichining A guruhi 8-turida Suriya neytral maydon – Malayziyada Xitoy terma jamoasi bilan to‘qnash keladi. O‘yin 13 iyun kuni Toshkent vaqti bilan soat 18:45da boshlanadi. Qatar termasi esa 13 iyun kuni Janubiy Koreyani Doha shahrida qabul qiladi. Bellashuv boshlanishi Toshkent vaqti bilan 23:59ga belgilangan.